
REFERAT

Privind acordarea facilităţilor pentru unele categorii de cetăţeni la transportul urban de călători în municipiul Timişoara în anul 2007


Având în vedere practica anilor precedenţi şi deconturile transmise de către R.A. Transport Timişoara privind reducerile şi gratuităţile acordate în anul 2006 la transportul în comun, se prevăd pentru anul 2006, următoarele facilităţi la transportul în comun:

· pensionarii din Municipiul Timişoara cu o pensie lunară de până la 400 lei, inclusiv, vor circula gratuit pe bază de abonamente eliberate de RATT. Abonamentele se vor elibera la prezentarea cuponului de pensie şi buletinului de identitate sau cartea de identitate în original şi copie;

· persoanele peste 65 de ani cu domiciliul în Timişoara vor circula gratuit pe baza buletinului de identitate sau a cărţii de identitate;

· Gratuitate pe mijloacele de transport în comun pe raza Municipiului Timişoara pentru beneficiarii Legii nr. 341/2004, Legii nr. 44/1994, Legii nr. 309/2002. De prevederile prezentului articol beneficiază şi persoanele care sunt în evidenţa Primăriei Municipiului Timişoara ca beneficiari ai Legii 416/2001 primind venitul minim garantat, fără diminuarea ajutorului social cuvenit familiei. Aceştia vor circula pe baza legitimaţiei emise de RATT în baza tabelelor semnate şi ştampilate de asociaţie şi vizate de Primăria Municipiului Timişoara. Datele se vor transmite şi în format electronic. Ridicarea legitimaţiilor în vederea distribuirii se va face pe baza de delegaţie semnată şi ştampilată de asociaţie.

· Persoanele îndreptăţite care nu fac parte din nici o asociaţie vor prezenta la RATT în original şi copie buletinul de identitate (cartea de identitate) şi actul doveditor al calităţii de beneficiar al Legii în baza cărora vor beneficia de legitimaţie de transport gratuit.

· Beneficiarii Legii 416/2001 pot solicita la Serviciul de Asistenţă din cadrul PMT o adeverinţă în baza căreia RATT va elibera legitimaţia de călătorie valabilă până la finele anului în care a fost eliberată adeverinţa.

· Pensionarii cu domiciliul în Municipiul Timişoara cu pensie între 400 lei exclusiv – 500 lei inclusiv, beneficiază de reducere 50% din costul abonamentelor pe bază de legitimaţii de călătorie eliberate de RATT pe baza buletinului de identitate sau a cărţii de identitate şi a cuponului de pensie;

· Reducere 50% a costului abonamentelor pentru fiecare donare efectivă pe o perioadă de 1 lună, donatorilor onorifici de sânge şi plasmă. Aceştia vor circula pe baza legitimaţiilor de călătorie eliberate de RATT în baza adeverinţelor emise de Centrul de Transfuzii;

· Reducere 20% a costului abonamentelor cetăţenilor din Municipiul Timişoara. Reducerile se acordă pe baza Buletinului de Identitate sau a Cărţii de Identitate. Eliberările se fac la chioşcurile RATT iar evidenţa se păstrează în format electronic;

· Reducere 50% a costului abonamentelor la transportul în comun, elevilor care frecventează instituţiile de învăţământ din Municipiul Timişoara. Reducerile se acordă pe baza carnetului de elev vizat la zi. Eliberările se fac la chioşcurile RATT iar datele beneficiarilor se înregistrează şi se păstrează în format electronic;

· Elevii, până la nivelul clasei a IV a, inclusiv, care frecventează instituţiile de învăţământ din Municipiul Timişoara vor circula gratuit pe mijloacele de transport în comun în baza pe baza carnetului de elev vizat la zi;

· Gratuitate pe mijloacele de transport în comun pentru angajaţii Casei Faenza pe baza legitimaţiei de serviciu;

· Gratuitate pe mijloacele de transport în comun pentru angajaţii serviciului SALVO pe baza legitimaţiei de serviciu; 

· Gratuitate pe mijloacele de transport în comun pentru 10 activişti sociali care deservesc Uniunea Pensionarilor din România, filiala Timiş, Consiliul Persoanelor Vârstnice, filiala Timişoara şi Casa de Ajutor Reciproc a Pensionarilor. Uniunea pensionarilor din România, filiala Timiş, Consiliul Persoanelor Vârstnice, filiala Timişoara şi Casa de Ajutor Reciproc a Pensionarilor are obligaţia de a transmite R.A. Transport Timişoara lista nominală cu cele 10 persoane. Instituţia va transmite R.A. Transport Timişoara lista nominală iar ridicarea legitimaţiilor în vederea distribuirii se va face pe baza de delegaţie semnată şi ştampilată.
· Gratuitate pe mijloacele de transport în comun pentru angajaţii Serviciului de Ajutor Maltez din România, filiala Timişoara, care asigură asistenţa la domiciliul persoanelor vârstnice. Instituţia va transmite tabelele nominale iar ridicarea legitimaţiile în vederea distribuirii se va face pe baza de delegaţie semnată şi ştampilată.
· Primarul Municipiului Timişoara dispune prin dispoziţie, pe baza unei adeverinţe eliberată de către Direcţia de Asistenţă Socială din cadrul Primăriei Municipiului Timişoara, acordarea de abonamente gratuite pe mijloacele de transport în comun  pentru persoanele care reprezintă cazuri sociale deosebite şi pentru elevii, studenţii şi sportivii cu merite deosebite, până la valoarea de 100.000 lei/an. Direcţia de Asistenţă Socială va transmite R.A. Transport Timişoara tabelele nominale iar ridicarea legitimaţiilor în vederea distribuirii se va face pe baza de delegaţie semnată şi ştampilată.

· Reducere 50% la costul abonamentelor la transportul în comun studenţilor care frecventează unităţile de învăţământ din municipiul Timişoara. Eliberarea abonamentelor se face pe baza card-ului EURO<26 cu sigla municipiului Timişoara in conformitate cu HCL nr. 151/29.03.2005, iar evidenţa acestora se păstrează şi în format electronic.

· Gratuitate pentru nevăzători şi însoţitorii acestora la costul abonamentelor pentru transportul în comun. Aceştia vor circula pe baza legitimaţiilor emise de Asociaţia Nevăzătorilor.

Propunem aprobarea Protocolului de acordare a facilităţilor unor categorii de cetăţeni ai municipiului Timişoara, protocol încheiat între Primăria Municipiului Timişoara şi R.A. Transport Timişoara, prezentat în anexă.

